Vrou in motor doodgeskiet: 'My dogter het onskuldig gesterf' | Maroela Media
Quinton en Vanessa Dreyer. Foto: Facebook
Niemand is nog in hegtenis geneem nadat Vanessa Dreyer (27) verlede week ten aanskoue van haar man in die oprit van 'n huis in Edenvale doodgeskiet is nie.
Kapt. Jean Olckers, woordvoerder van die polisie, het Maandag aan Maroela Media gesê die forensiese span is tans besig met hul verslag.
Maroela Media het vroeër berig Vanessa was Woensdagaand saam met haar man, Quinton, in hul motor in die oprit van 'n huis in The Avenues toe 'n wit Mercedes agter hulle gestop het. 'n Onbekende aantal verdagtes het uit die motor gespring en op die egpaar geskiet. Quinton het glo teruggeskiet en die verdagtes het gevlug.
Vanessa was egter gewond en Quinton het met haar na 'n nabygeleë hospitaal gejaag. Sy is met haar aankoms by die hospitaal dood verklaar.
Volgens inligting van familie was die Dreyer-egpaar se twee jong kinders ook in die motor ten tyde van die voorval. Olckers wou dit egter nie bevestig nie.
Janette Grobler, Vanessa se skoonma, het Maandag aan Maroela Media gesê die familie wil nie dadelik met die media praat nie omdat hulle nie die polisieondersoek wil benadeel nie. "Al wat ek nou kan sê, is dat ek 'n fantastiese skoondogter gehad het. Sy was net die beste ma vir haar kinders en 'n wonderlike vrou vir my seun," het sy gesê.
Rosemarie Boshoff, Vanessa se ma, het haar op Facebook as 'n wonderlike kind, ma en vrou beskryf. "My dogter het onskuldig gesterf en sy het twee klein seuntjies wat oneindig lief vir haar was. My kind, ek is oneindig lief vir jou! Rus in vrede. God en engele en jou sus Chantelle sal jou mooi oppas!" het Boshoff geskryf.
Vanessa se begrafnis sal Donderdag om 09:30 vanuit die Ou Apostoliese Kerk in Krugersdorp-Wes gehou word.
Al hierdie buitelanders wzt dit doen
Als so onnodig weet jy. Sterkte met die familie. Ons dink aan julle.
Al hierdie onnodige hartseer wat deur hierdie mense veroorsaak word. Baie sterkte aan die familie.
Verskriklik! Watter leed moet hierdie gesin, familie en vriende nou vir altyd deurgaan? Sterkte aan almal. Mag die Here versterk en vertroos. Ons was ook so voor ons huis deur 5 gewapende rowers aangeval. "Gelukkig" net aardse goed gesteel wat hulle wou, en ons nie leed aangedoen nie. Ons moet nou seker "dankbaar" wees dat ons "gawe rowers" gehad het. Dit is om van naar te word.
So onnodig, om sinneloos n lewe te neem.. wanneer gaan die stop? Is daar iemand in die land wat die moorde kan stuit? My innige simpatie met die vriende een familie… dis harverskerend om sulke berigte te lees….